CELEX: 52017JC0044
Language: ro
Date: 2017-12-06
Title: Propunere comună de DECIZIE A CONSILIULUI privind poziția care urmează să fie adoptată în numele Uniunii Europene în cadrul Comitetului mixt instituit prin Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte, în legătură cu adoptarea unor decizii privind regulamentul de procedură al Comitetului mixt și cu adoptarea mandatului subcomitetelor și grupurilor de lucru

COMISIA EUROPEANĂ
            Bruxelles, 6.12.2017
            JOIN(2017) 44 final
            2017/0327(NLE)
            Propunere comună de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului mixt instituit prin Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte, în legătură cu adoptarea unor decizii privind regulamentul de procedură al Comitetului mixt și cu adoptarea mandatului subcomitetelor și grupurilor de lucru
            
               
         
         
            
               EXPUNERE DE MOTIVE
            
            
               1.Obiectul propunerii
            
            
               Prezenta propunere are ca obiect decizia de stabilire a poziției care urmează să fie adoptată în numele Uniunii în cadrul Comitetului mixt instituit prin Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte.
            
            
               2.Contextul propunerii
            
            
               2.1.Acordul de parteneriat UE-Noua Zeelandă privind relațiile și cooperarea
            
            
               Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte (denumit în continuare „acordul”) are drept scop stabilirea unui parteneriat consolidat între UE și statele membre ale acesteia și Noua Zeelandă și aprofundarea și întărirea cooperării în domenii de interes reciproc, reflectând valorile și principiile comune, inclusiv prin intensificarea dialogului la nivel înalt. Acordul va crea un cadru coerent și obligatoriu din punct de vedere juridic pentru relațiile UE cu Noua Zeelandă. Acordul se aplică parțial și cu titlu provizoriu din data de 12 ianuarie 2017.
            
            
               2.2.Comitetul mixt 
            
            
               Comitetul mixt este instituit prin articolul 53 din acord. Sarcinile sale principale sunt de a facilita punerea în aplicare și promovarea obiectivelor generale ale acordului, precum și de a menține coerența globală a relațiilor dintre UE și Noua Zeelandă. Printre alte funcții ale Comitetului mixt se numără: monitorizarea dezvoltării relațiilor dintre UE și Noua Zeelandă; schimbul de opinii și formularea de sugestii cu privire la orice aspecte de interes comun; încercarea de a soluționa litigiile care ar putea apărea în domeniile reglementate de acord. 
            
            
               Comitetul mixt formulează recomandări și adoptă decizii, după caz, pentru a pune în aplicare aspecte specifice ale acordului. Comitetul mixt acționează pe bază de consens și se reunește la nivel de înalți funcționari. Comitetul mixt își adoptă regulamentul de procedură. Comitetul poate înființa subcomitete și grupuri de lucru care să se ocupe de chestiuni specifice. 
            
            
               2.3.Actul preconizat a fi adoptat de Comitetul mixt
            
            
               În cursul primei sale reuniuni, Comitetul mixt ia decizii cu privire la adoptarea regulamentului de procedură al Comitetului mixt și mandatul subcomitetelor și grupurilor de lucru (denumite în continuare „actele preconizate”).
            
            
               Scopul actelor preconizate este de a adopta, în conformitate cu articolul 53 alineatul (4) din acord, regulamentul de procedură pe care se bazează organizarea lucrărilor Comitetului mixt și mandatul subcomitetelor și grupurilor de lucru care să permită punerea în aplicare a acordului. 
            
            
               3.Poziția care urmează să fie adoptată în numele Uniunii
            
            
               Poziția care urmează să fie adoptată în numele Uniunii ar trebui să vizeze adoptarea regulamentului de procedură al Comitetului mixt UE-Noua Zeelandă și a mandatului subcomitetelor și grupurilor de lucru. Poziția ar trebui să se bazeze pe proiectele de decizii ale Comitetului mixt. 
            
            
               4.Temeiul juridic
            
            
               4.1.Temeiul juridic procedural
            
            
               4.1.1.Principii
            
            
               Articolul 218 alineatul (9) din Tratatul privind funcționarea Uniunii Europene (TFUE) prevede adoptarea deciziilor de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.
            
            
               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .
            
         
         
            
               4.1.2.Aplicarea în speță
            
            
               Comitetul mixt este un organism instituit prin Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte.
            
            
               Actele pe care Comitetul mixt este invitat să le adopte constituie acte cu efecte juridice. Acest lucru se datorează faptului că, în conformitate cu articolul 53 alineatul (3) litera (i) din acord, Comitetul mixt adoptă decizii care sunt obligatorii pentru părțile la acord.
            
            
               Actele preconizate nu modifică și nu completează cadrul instituțional al acordului.
            
            
               Temeiul juridic procedural al deciziei propuse este, prin urmare, articolul 218 alineatul (9) din TFUE.
            
            
               4.2.Temeiul juridic material
            
            
               4.2.1.Principii
            
            
               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului preconizat cu privire la care se adoptă o poziție în numele Uniunii. Dacă actul preconizat urmărește două obiective sau include două elemente și dacă unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.
            
            
               În ceea ce privește un act preconizat care urmărește simultan o serie de obiective sau include mai multe componente care sunt legate în mod inseparabil, fără ca unul dintre ele să fie accesoriu în raport cu celălalt, temeiul juridic material al unei decizii adoptate în temeiul articolului 218 alineatul (9) din TFUE va trebui să includă, în mod excepțional, diferitele temeiuri juridice corespunzătoare.
            
            
               4.2.2.Aplicarea în speță
            
            
               Actele preconizate au ca scop promovarea obiectivelor acordului și facilitarea punerii sale în aplicare. 
            
            
               Obiectivele și componentele acordului vizează politica externă și de securitate comună, politica comercială comună și cooperarea cu țările dezvoltate. Aceste aspecte ale acordului sunt corelate în mod indisolubil, fără ca vreunul să fie accesoriu în raport cu celălalt. Semnarea acordului s-a bazat pe articolul 37 din TUE, pe articolul 207 din TFUE și pe articolul 212 alineatul (1) din TFUE.
            
            
               Actele preconizate ar trebui să se bazeze, prin urmare, pe aceleași temeiuri juridice materiale.
            
            
               4.3.Concluzie
            
            
               Prin urmare, în contextul celor de mai sus, temeiul juridic al propunerii de decizie ar trebui să fie articolul 37 din TUE, articolul 207 din TFUE și articolul 212 alineatul (1) din TFUE coroborate cu articolul 218 alineatul (9) din TFUE. 
            
            
               2017/0327 (NLE)
            
            
               Propunere comună de
            
            
               DECIZIE A CONSILIULUI
            
            
               privind poziția care urmează să fie adoptată în numele Uniunii Europene în cadrul Comitetului mixt instituit prin Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte, în legătură cu adoptarea unor decizii privind regulamentul de procedură al Comitetului mixt și cu adoptarea mandatului subcomitetelor și grupurilor de lucru
            
            
               CONSILIUL UNIUNII EUROPENE,
            
         
         
            
               având în vedere Tratatul privind Uniunea Europeană, în special articolul 37,
            
            
               având în vedere Tratatul privind funcționarea Uniunii Europene, în special articolul 207 și articolul 212 alineatul (1) coroborate cu articolul 218 alineatul (9),
            
            
               având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
            
            
               întrucât:
            
            
               (1)Acordul de parteneriat dintre Uniunea Europeană și statele membre ale acesteia, pe de o parte, și Noua Zeelandă, pe de altă parte (denumit în continuare „acordul”) a fost semnat la Bruxelles la 5 octombrie 2016 și se aplică în mod provizoriu din data de 12 ianuarie 2017.
            
            
               (2)Articolul 53 alineatul (1) din acord instituie un comitet mixt însărcinat cu facilitarea punerii în aplicare a acordului.
            
            
               (3)Articolul 53 alineatul (4) din acord prevede că Comitetul mixt trebuie să își adopte regulamentul de procedură și că acesta poate înființa subcomitete și grupuri de lucru care să se ocupe de chestiuni specifice.
            
            
               (4)Articolul 53 alineatul (5) din acord prevede că părțile coprezidează Comitetul mixt.
            
            
               (5)Pentru a asigura punerea în aplicare efectivă a acordului, regulamentul de procedură al Comitetului mixt ar trebui adoptat cât mai curând posibil.
            
            
               (6)Poziția Uniunii în cadrul Comitetului mixt ar trebui, prin urmare, să se bazeze pe proiectele atașate de decizii ale Comitetului mixt,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția care urmează să fie adoptată, în numele Uniunii Europene, în cadrul primei reuniuni a Comitetului mixt UE-Noua Zeelandă se bazează pe proiectele de decizii ale Comitetului mixt atașate la prezenta decizie.
            
            
               Articolul 2
            
            
               Înaltul Reprezentant al Uniunii pentru afaceri externe și politica de securitate prezidează Comitetul mixt prevăzut la articolul 53 din acord. Uniunea sau, după caz, Uniunea și statele membre ale acesteia sunt reprezentate în Comitetul mixt în funcție de tema abordată.
            
            
               Articolul 3
            
            
               Prezenta decizie se adresează Comisiei și Înaltului Reprezentant al Uniunii pentru afaceri externe și politica de securitate.
            
            
            
            
               Adoptată la Bruxelles,
            
         
         
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Cauza C-399/12 Germania/Consiliu (OIV), ECLI:EU:C:2014:2258, punctele 61-64. 
               
            
      
    ---documentbreak--- 
      
         
               COMISIA EUROPEANĂ
            Bruxelles,6.12.2017
            JOIN(2017) 44 final
            Propunere comună de
            ANEXĂ
            la
            Decizia Consiliului
            privind poziția care urmează să fie adoptată în numele Uniunii Europene în cadrul Comitetului mixt instituit prin Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte, în legătură cu adoptarea unor decizii privind regulamentul de procedură al Comitetului mixt și cu adoptarea mandatului subcomitetelor și grupurilor de lucru
            
               
         
         
            
               ANEXĂ 
            
            
            
               DECIZIA NR. 1/... A COMITETULUI MIXT UE-NOUA ZEELANDĂ
            
            
               din …
            
            
               de adoptare a regulamentului său de procedură
            
            
            
               COMITETUL MIXT UE-NOUA ZEELANDĂ
            
            
               având în vedere Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte (denumit în continuare „acordul”), în special articolul 53,
            
            
               întrucât:
            
            
               (1)Acordul se aplică parțial și cu titlu provizoriu din data de 12 ianuarie 2017.
            
            
               (2)Prin urmare, Comitetul mixt ar trebui să își adopte regulamentul de procedură.
            
            
            
               DECIDE:
            
            
               Se adoptă regulamentul de procedură al Comitetului mixt, astfel cum este prevăzut în anexă.
            
            
            
               Adoptată la ..., 
            
            
               
                     Pentru Comitetul Mixt UE-Noua Zeelandă,
               
               
                     Președintele
               
            
            
         
         
            
               Anexă
            
            
               Acord de parteneriat UE-Noua Zeelandă privind relațiile și cooperarea
            
            
               REGULAMENT DE PROCEDURĂ AL COMITETULUI MIXT
            
            
               Atribuții și componență
            
            
               1.Comitetul mixt îndeplinește sarcinile prevăzute la articolul 53 din acord.
            
            
               2.Comitetul mixt este alcătuit din reprezentanți ai părților, la nivelul corespunzător.
            
            
            
               Președintele
            
            
               3.Președinția Comitetului mixt este asigurată în mod alternativ de fiecare dintre părți, pentru o perioadă de un an calendaristic.
            
            
               4.Prin derogare de la punctul 3, prima perioadă începe la data primei reuniuni a Comitetului mixt și se încheie la data de 31 decembrie a aceluiași an.
            
            
            
               Reuniuni
            
            
               5.Comitetul mixt se întrunește în mod normal o dată pe an, cu excepția cazului în care părțile convin altfel. Reuniunile sunt convocate de președinte și au loc alternativ la Bruxelles și Wellington, la o dată care urmează să fie stabilită de comun acord. Sesiuni extraordinare ale Comitetului mixt pot avea loc la cererea oricăreia dintre părți, dacă părțile convin astfel.
            
            
               6.Comitetul mixt se întrunește în mod normal la nivel de înalți funcționari, cu excepția cazului în care părțile convin altfel.
            
            
            
               Caracterul public al reuniunilor
            
            
               7.Reuniunile Comitetului mixt nu sunt publice, cu excepția cazului în care se decide altfel.
            
            
            
               Participanți
            
            
               8.Înaintea fiecărei reuniuni, președintele este informat, prin intermediul secretarilor, cu privire la componența prevăzută a delegației părților.
            
         
         
            
               9.Atunci când este cazul și cu acordul ambelor părți, pot fi invitați să participe la reuniunile Comitetului mixt experți sau reprezentanți ai altor organisme, în calitate de observatori sau pentru a oferi informații referitoare la un anumit subiect.
            
            
            
               Secretarii
            
            
               10.Un reprezentant al Serviciului European de Acțiune Externă și un reprezentant al Ministerului Afacerilor Externe și Comerțului al Noii Zeelande exercită în comun funcțiile de secretari ai Comitetului mixt. Toate comunicările către și dinspre președintele Comitetului mixt se transmit secretarilor. 
            
            
            
               Ordinea de zi a reuniunilor
            
            
               11.Președintele stabilește ordinea de zi provizorie a fiecărei reuniuni. Aceasta este transmisă celeilalte părți, împreună cu documentele relevante, cel târziu cu 15 zile înainte de începerea reuniunii.
            
            
               12.Ordinea de zi provizorie cuprinde punctele prezentate președintelui cel mai târziu cu 21 de zile înainte de începerea reuniunii.
            
            
               13.Comitetul mixt adoptă varianta finală a ordinii de zi la începutul fiecărei reuniuni. Pe ordinea de zi pot fi înscrise puncte care nu figurează pe ordinea de zi provizorie, dacă ambele părți convin astfel.
            
            
               14.De comun acord cu părțile, președintele poate să reducă termenele indicate la punctele 11 și 12, după caz.
            
            
            
               Procesele-verbale
            
            
               15.Secretarii trebuie să elaboreze împreună un proiect de proces-verbal al fiecărei reuniuni, în mod normal în termen de 30 de zile calendaristice de la încheierea reuniunii. Proiectul de proces-verbal se bazează pe un rezumat al concluziilor la care a ajuns Comitetul mixt, întocmit de către președinte.
            
            
               16.Proiectul de proces-verbal se aprobă de ambele părți în termen de 45 de zile calendaristice de la încheierea reuniunii sau până la o altă dată convenită de părți. După ce se ajunge la un acord privind proiectul de proces-verbal, două exemplare originale sunt semnate de către președinte și de către cei doi secretari. Fiecare parte primește un exemplar original.
            
            
            
               Decizii și recomandări
            
            
               17.Comitetul mixt poate conveni să adopte decizii sau recomandări. Acestea sunt intitulate „Decizia” sau „Recomandarea”, urmată de un număr de ordine, de data adoptării și de o descriere a obiectului lor. În fiecare decizie se specifică data intrării sale în vigoare. 
            
            
               18.Comitetul mixt poate adopta decizii sau recomandări printr-o procedură scrisă. În astfel de cazuri, părțile stabilesc de comun acord un termen-limită pentru durata procedurii. În cazul în care, la expirarea acestui termen-limită, nicio parte nu și-a exprimat opoziția față de propunerea de decizie sau de recomandare, președintele Comitetului mixt declară că decizia sau recomandarea a fost adoptată de comun acord.
            
            
               19.Deciziile și recomandările adoptate de Comitetul mixt se autentifică prin două copii originale semnate de către președintele Comitetului mixt.
            
            
               20.Fiecare parte poate hotărî să publice deciziile și recomandările Comitetului mixt în propria publicație oficială.
            
         
         
            
            
               Corespondența
            
            
               21.Corespondența adresată Comitetului mixt se trimite secretarului părții expeditoare, care, la rândul său, informează celălalt secretar.
            
            
               22.Secretarii asigură transmiterea corespondenței adresate Comitetului mixt către președinte și difuzarea sa, atunci când este cazul, în concordanță cu punctul 25.
            
            
               23.Secretarii trimit părților corespondența din partea președintelui și, dacă este cazul, o difuzează ca documente menționate la punctul 25.
            
            
               24.Corespondența către sau dinspre președinte se poate face prin orice mijloc scris, inclusiv prin mesagerie electronică.
            
            
            
               Documente
            
            
               25.Atunci când dezbaterile Comitetului mixt se bazează pe documente, acestea se numerotează și se transmit participanților de către secretari.
            
            
            
               Cheltuieli
            
            
               26.Fiecare parte suportă cheltuielile rezultate în urma participării la reuniunile Comitetului mixt, în ceea ce privește cheltuielile cu personalul, cheltuielile de deplasare și diurnele, precum și cheltuielile poștale și de telecomunicații.
            
            
               27.Cheltuielile legate de organizarea reuniunilor și de reproducerea documentelor sunt suportate de partea care găzduiește reuniunea.
            
            
            
               Subcomitetele și grupurile de lucru
            
            
               28.Comitetul mixt poate decide să înființeze subcomitete și grupuri de lucru, care să îl asiste în îndeplinirea sarcinilor sale.
            
            
               29.Comitetul mixt poate decide să desființeze orice subcomitet sau grup de lucru instituit sau să stabilească ori să modifice mandatul acestuia.
            
            
               30.Subcomitetele și grupurile de lucru prezintă un raport Comitetului mixt după fiecare reuniune.
            
            
               31.Grupurile de lucru nu au putere de decizie, dar pot prezenta recomandări Comitetului mixt.
            
            
         
         
            
               Modificarea regulamentului de procedură
            
            
               32.Părțile pot conveni să modifice prezentul regulament de procedură, în conformitate cu punctele 17-20.
            
            
            
               DECIZIA NR. 2/... A COMITETULUI MIXT UE-NOUA ZEELANDĂ
            
            
               din ...
            
            
               referitoare la adoptarea mandatului subcomitetelor și grupurilor de lucru
            
            
            
               COMITETUL MIXT UE-NOUA ZEELANDĂ
            
            
               având în vedere Acordul de parteneriat privind relațiile și cooperarea dintre Uniunea Europeană și statele membre ale acesteia, pe de o parte, și Noua Zeelandă, pe de altă parte (denumit în continuare „acordul”), în special articolul 53 din acord și punctele 28-31 din regulamentul de procedură al Comitetului mixt,
            
            
               întrucât:
            
            
               În temeiul punctului 28 din regulamentul de procedură, Comitetul mixt poate institui subcomitete și grupuri de lucru care să îi acorde asistență în îndeplinirea sarcinilor sale,
            
            
            
               DECIDE:
            
            
               Mandatul subcomitetelor și grupurilor de lucru ale Comitetului mixt este prevăzut în anexă.
            
            
            
               Adoptată la …, xxxx.
            
            
            
               
                     Pentru Comitetul Mixt UE-Noua Zeelandă,
               
               
                     Președintele
               
            
            
         
         
            
            
               Anexă 
            
            
               Mandatul
                  subcomitetelor și grupurilor de lucru
            
            
               1.Subcomitetele și grupurile de lucru examinează punerea în aplicare a acordului în domeniile lor de competență, astfel cum s-a stabilit de către Comitetul mixt. Acestea pot discuta, de asemenea, subiecte sau proiecte specifice legate de domeniul de colaborare bilaterală relevant.
            
            
               2.Subcomitetele și grupurile de lucru își desfășoară activitatea sub autoritatea Comitetului mixt. Acestea își transmit procesele-verbale și recomandările în atenția Comitetului mixt în termenele specificate de către Comitetul mixt.
            
            
               3.Subcomitetele și grupurile de lucru sunt alcătuite din reprezentanți ai ambelor părți.
            
            
               4.Subcomitetele și grupurile de lucru pot invita experți la reuniunile lor și îi pot consulta în ceea ce privește anumite puncte de pe ordinea de zi.
            
            
               5.Subcomitetele și grupurile de lucru sunt prezidate de către partea care asigură președinția Comitetului mixt.
            
            
               6.Reprezentanți ai fiecărei părți (câte unul pentru fiecare parte) exercită în comun funcțiile de secretari ai fiecărui subcomitet și grup de lucru. Secretarii au aceleași funcții ca secretarii Comitetului mixt. 
            
            
               7.Subcomitetele și grupurile de lucru se reunesc cel puțin cu frecvența impusă de Comitetul mixt. Sesiuni extraordinare pot avea loc la cererea oricăreia dintre părți, dacă părțile convin astfel. Locul și data fiecărei reuniuni se stabilesc de comun acord de către cele două părți.
            
            
               8.Subcomitetele și grupurile de lucru acționează în conformitate cu regulamentul de procedură al Comitetului mixt în ceea ce privește ordinile de zi, procesele verbale, recomandările, corespondența, documentele și cheltuielile, cu excepția cazului în care se specifică altfel de către Comitetul mixt.
            
            
               9.Cu excepția cazului în care părțile decid altfel, reuniunile nu sunt publice.